Berugte kruising eis 18 in limo, twee voetgangersWrakstukke van die limousine waarin 18 mense omgekom het, het Saterdagmiddag oor die ongelukstoneel verspreid gelê. Foto: Hans Pennink/AP Die plek waar ŉ ongeluk plaasgevind het waarin twee voetgangers en 18 insittendes van ŉ limousine, onder wie vier susters, op pad na ŉ verjaardagparty dood is, is berug daarvoor dat dit gevaarlik is, iets waaroor inwoners al lank bekommerd is. Die kruising op die dorp Schoharie, in die staat New York, is in 2008 herontwerp weens al die noodlottige ongelukke wat daar plaasgevind het, het Jessica Kirby, besturende direkteur van die Apple Barrel Country Store and Cafe gesê. Haar winkel is teenaan die gevaarlike kruising geleë. Vandat die kruising herbou is, het drie trekkersleepwaens reeds deur dieselfde stopteken gery waardeur beamptes meen die limo gebars het voor dit in ŉ veld agter haar winkel tot stilstand gekom het. Beamptes het saam met die nasionale regering gewerk om swaarvoertuie op die pad te verbied, maar sy sê ongelukke gebeur steeds. New York se goewerneur, Andrew Cuomo, het Sondag in ŉ mediaverklaring gesê hy het staatsagentskappe opdrag gegee om alle moontlike hulpbronne in te span om die jongste ongeluk te ondersoek en te bepaal wat tot die tragedie aanleiding gegee het. Nadoodse ondersoeke word nog op die slagoffers uitgevoer; die owerheid het nie bekendgemaak of die 18 insittendes van die limo veiligheidsgordels gedra het of hoe vinnig die voertuig gery het ten tyde van Saterdagmiddag se ongeluk nie. Volgens naasbestaandes was die limo onderweg met onder andere vier susters en hul vriende na die jongste suster se 30ste verjaardagparty.